
A bizalom hiánya. A magyar lakosság viszonyulása a bankokhoz


Jelen dolgozat a magyar lakosság bankokba vetett bizalmának a hiányát tematizálja. Abból a premisszából indulok ki, miszerint bizalom nélkül nincs banki aktivitás, hitel nélkül pedig nincs gazdasági bővülés. Több kvantitatív vizsgálat is megerősített, abban az empirikus tapasztalatban, miszerint Magyarországon a banki bizalom kimondottan gyenge. Hogy utána járjak a bizalmatlanság eredetének, saját kvalitatív kutatásba kezdtem. Mélyinterjúk formájában kérdeztem meg fiatal egyetemistákat banki szokásaikról, pénzügyi kultúráról, megtakarításokról és arról, hogy milyen véleménnyel vannak a hazai bankokról. Kíváncsi voltam, hogy vajon mi befolyásolja a lakosság bankokkal szembeni véleményalkotását. Mi ad okot a bizalmatlanságra?
A lefolytatott interjúk, valamint a szakirodalom alapján a társadalmi megítélés negatív voltát három tényezőre vezettem vissza. Jelen állapot kialakulásában döntő szerepet játszott:
a magyar lakosság alacsony pénzügyi kultúrája.
a bankok nem mindig tisztességes és körültekintő ügyfélkiszolgálása.
a mindenkori hatalmon lévők narratívája, amely miközben a szabályozók és döntéshozók felelősségét leplezi, a bankokat teszi a gazdasági recesszió egyedüli felelőseivé.
A dolgozat tárgyalásában ezen három tényező hatását fejtettem ki az általam megkérdezettek elmondásaira támaszkodva, valamint a publikus közvélemény kutatások és egyéb szakirodalom tükrében.



